Document ID: 31989R2353

KOMISSION ASETUS (ETY) N:o 2353/89,
annettu 28 päivänä heinäkuuta 1989,
tiettyjen palkoviljojen tuen myöntämisen soveltamista koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon tiettyjä palkoviljoja koskevasta erityistoimenpiteestä 20 päivänä maaliskuuta 1989 annetun neuvoston asetuksen (ETY) N:o 762/89(1) ja erityisesti sen 4 artiklan,
ottaa huomioon yhteisessä maatalouspolitiikassa sovellettavista laskentayksiköstä ja muuntokursseista 11 päivänä kesäkuuta 1985 annetun neuvoston asetuksen (ETY) N:o 1676/85(2), sellaisena kuin se on viimeksi muutettuna asetuksella (ETY) N:o 1636/87(3), ja erityisesti sen 5 artiklan 3 kohdan,
sekä katsoo, että
asetuksen (ETY) N:o 762/89 2 artiklan 1 kohdan mukaisesti tukea myönnetään hehtaarikohtaisesti pinta-alalta, joka kylvetään ja jolta sato korjataan; tässä yhteydessä on kohtuullista otaksua, että jokaiselta kokonaisuudessaan palkoviljalle kylvetyltä alalta, jolla tavanomaiset viljelytyöt tehdään, korjataan satoa; olisi kuitenkin säädettävä, että tuen maksaminen tapahtuu vasta sadonkorjuukauden jälkeen, jotta kansallisilla viranomaisilla olisi kaikki mahdollisuudet tarpeellisiksi osoittautuvien tarkastusten tekemiseen,
tosiasiassa tukijärjestelmän moitteeton toiminta edellyttää jäsenvaltioiden toteuttamia tarkastuksia sen varmistamiseksi, että tukea myönnetään ainoastaan kyseisille pinta-aloille ja sellaisille asetuksen (ETY) N:o 762/89 1 artiklassa määritellyille tuotteille, joille ei ole haettu muita yhteisön muun oikeudellisen sääntelyn eikä etenkään maatalouden rakenteiden tehokkuuden parantamisesta 12 päivänä maaliskuuta 1985 annetun neuvoston asetuksen (ETY) N:o 797/85(4), sellaisena kuin se on viimeksi muutettuna asetuksella (ETY) N:o 2156/89(5), mukaisia tukia; kyseisten tarkastusten perustana on oltava kylvettyjä pinta-aloja ja tuotteita koskeva ilmoitusjärjestelmä; tukihakemukset, joihin on liitetty kaikki tarvittavat tiedot, voidaan kuitenkin myös hyväksyä,
olisi säädettävä, että jäsenvaltioiden toteuttamien tarkastusten on koskettava riittävän edustavaa määrää tukihakemuksia ja että tarkastuksista on seuraamuksia silloin, kun rikkomuksia todetaan,
asetuksen (ETY) N:o 762/89 2 artiklan 2 kohdan mukaisesti olisi vahvistettava se yhteisön taattu enimmäispinta-ala, jota yhteisössä palkoviljoille kylvetyt ja niistä satoa antavat alat eivät saa ylittää ilman, että siitä aiheutuu seuraavalle markkinointivuodelle myönnettävän tuen pieneneminen; kyseinen enimmäispinta-ala on yhteisössä markkinointivuosina 1985/1986, 1986/1987 ja 1987/1988 viljeltyjen alojen keskiarvo,
meneillään olevan markkinointivuoden osalta tuki olisi muunnettava "kaikkia muita tapauksia" varten vahvistettua maatalouden muuntokurssia käyttäen; tuen määrää kansalliseksi valuutaksi muunnettaessa olisi asetuksen (ETY) N:o 1676/85 5 artiklassa tarkoitetun aiheuttavan tosiseikan katsottava sattuvan sen markkinointivuoden, jolle tuki myönnetään, ensimmäisenä päivänä,
komission asetuksessa (ETY) N:o 1956/89(6) vahvistetaan tietyille palkoviljoille myönnettävän tuen määrä markkinointivuodeksi 1989/1990, ja
tässä asetuksessa säädetyt toimenpiteet ovat hedelmä- ja vihannesjalosteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksessa (ETY) N:o 762/89 säädettyä tukea myönnetään tässä asetuksessa määritellyin edellytyksin markkinointivuosina 1989/1990, 1990/1991 ja 1991/1992.
2 artikla
Tukea myönnetään pinta-aloille:
a) jotka on kokonaisuudessaan kylvetty, joilta korjataan sato ja joilla suoritetaan kaikki tavanomaiset viljelytyöt,
sekä
b) joista on tehty ilmoitus jäsenvaltion nimeämälle viranomaiselle. Ilmoituksen voi kuitenkin korvata 3 artiklan mukaisesti esitetty tukihakemus.
3 artikla
1. Tuottajan on jätettävä tukihakemus sen jäsenvaltion, jonka alueella alat sijaitsevat, nimeämälle toimivaltaiselle viranomaiselle viimeistään kunkin vuoden 15 päivänä toukokuuta seuraavan markkinointivuoden osalta. Tarvittavien tarkastusten mahdollistamiseksi jäsenvaltiot voivat kuitenkin vahvistaa aiemman jättöpäivän. Markkinointivuoden 1989/1990 osalta tukihakemus on jätettävä viimeistään 14 päivänä elokuuta 1989.
2. Tukihakemuksessa on oltava vähintään:
1) hakijan suku- ja etunimi sekä osoite;
2) pinta-alat, joille kyseistä tuotetta tai kyseisiä tuotteita on kylvetty ja joilla niitä viljellään (hehtaareina ja aareina), sekä kyseisten alojen maarekisterinumerot tai pinta-alojen tarkastamisen tehtäväkseen saaneen toimielimen vastaavaksi hyväksymä merkintä;
3) käytettyjen siementen laji ja mahdollisesti lajike;
4) tuottajan ilmoitus siitä, että kyseisten pinta-alojen tai niiltä korjattavien tuotteiden osalta ei haeta muun oikeudellisen sääntelyn, eikä etenkään asetuksen (ETY) N:o 797/85 sääntelyn, mukaista tukea;
5) arvio todennäköisestä sadosta;
6) maatilan oikeusasema ja käyttömuoto.
4 artikla
Asetuksen (ETY) N:o 762/89 2 artiklan 2 kohdassa säädetty yhteisön taattu enimmäispinta-ala vahvistetaan 300 000 hehtaariksi.
5 artikla
1. Jäsenvaltion on maksettava tuki viimeistään sen markkinointivuoden, jolle tuki myönnetään, 30 päivänä huhtikuuta. Tukea ei saa maksaa ennen sadonkorjuukautta.
2. Tuki myönnetään kansallisessa valuutassa käyttäen sen markkinointivuoden, jolle tuki myönnetään, ensimmäisenä päivänä sovellettavaa markkinointivuodeksi 1989/1990 "kaikkia muita tapauksia" varten vahvistettua maatalouden muuntokurssia.
6 artikla
1. Jäsenvaltioiden on tutkimuksin ja itse paikalla toteutettavin tarkastuksin varmistettava tukihakemusten perustaksi annettujen tietojen paikkansapitävyys erityisesti ilmoitettujen pinta-alojen ja kyseisten tuotteiden osalta. Lisäksi jäsenvaltioiden on varmistettava, että tukea ei myönnetä pinta-aloille, joille tukea haetaan muun yhteisön oikeudellisen sääntelyn mukaisesti.
2. Jäsenvaltion tarkastusten on katettava kussakin toimivaltaisessa hallinnollisessa yksikössä maatilojen keskipinta-alan, palkokasvien keskimääräisen kylvö- ja viljelyalan sekä näiden maantieteellisen jakauman perusteella vahvistettu edustava prosentuaalinen osuus esitetyistä hakemuksista.
Kaikki vähintään 30 hehtaarin suuruista alaa koskevat ilmoitukset on tarkastettava. Muut tarkastettavat hakemukset valitaan satunnaisesti.
Hakemuksista on kaikissa tapauksissa tarkastettava vähintään viiden prosentin suuruinen osuus. Kun virheellisiä ilmoituksia paljastuu merkittävä määrä, osuus on korotettava 15 prosenttiin.
3. Kun hakemus on valittu tarkastettavaksi, on tarkastettava kaikki hakemuksen kattamat palkokasvien kylvö- ja viljelyalat. Tarkastus käsittää ilmoitettujen alojen mittauksen ja varmistuksen, että niillä viljellään tukeen oikeutettuja palkokasveja.
Alat mitataan seuraavasti:
a) yhtenäisen lohkon muodostava ala:
järjestelmällinen mittaus;
b) useampiin lohkoihin jakautuvat alat mitataan seuraavasti:
- 1-5 lohkoa:
suurin sekä yksi keskikokoinen lohko mitataan;
- 6-10 lohkoa:
kaksi suurinta lohkoa ja yksi keskikokoinen lohko mitataan;
- yli 10 lohkoa:
kaksi suurinta ja kolme keskikokoista lohkoa mitataan.
Jokaisesta tarkastuksesta on laadittava tarkastusasiakirja, jossa on ilmoitettava erityisesti ne alat ja lohkot, joilla on käyty ja jotka on mitattu, käytetyt mittausvälineet sekä tehdyt havainnot.
Edellä b alakohdassa tarkoitetussa tapauksessa mittaustulokset ekstrapoloidaan kaikkien ilmoituksen kohteena olevien alojen osalle. Hakija voi kuitenkin vaatia kaikkien mainittujen alojen mittaamista.
Tämän kohdan säännöksiä ei sovelleta markkinointivuonna 1989/1990.
4. Tuottajajäsenvaltioiden on toimitettava komissiolle viimeistään 1 päivänä lokakuuta tiedot hakemusten totuudenmukaisuuden tarkistamiseksi ja erityisesti useampien tukien kyseisille viljelykasveille myöntämisen estämiseksi sekä tarkastusten toteuttamiseksi annetuista kansallisista säännöksistä.
7 artikla
1. Jos tietyn hakemuksen osalta tarkastuksessa selviää, että ilmoitettu pinta-ala on:
a) todettua pienempi, tukea vahvistettaessa käytetään ilmoitettua pinta-alaa. Jos poikkeama on suuri, jäsenvaltio voi kuitenkin hyväksyä enintään todetun ja ilmoitetun pinta-alan välisen erotuksen kattavan lisätukihakemuksen;
b) todettua suurempi, tukea vahvistettaessa käytetään todettua pinta-alaa, josta vähennetään sen ja ilmoitetun pinta-alan välinen erotus, sanotun kuitenkaan rajoittamatta kansallisesta lainsäädännöstä mahdollisesti johtuvien seuraamusten soveltamista.
Jos jäsenvaltio kuitenkin pitää erotusta perusteltuna, käytetään todettua pinta-alaa.
2. Tukea ei makseta silloin, kun tarkastuksessa selviää, että ilmoitettu pinta-ala on 25 prosenttia tai enemmän todettua pinta-alaa suurempi.
3. Jollei 6 artiklassa säädettyä tarkastusta voida toteuttaa hakijasta johtuvasta syystä huolimatta tälle osoitetusta vaatimuksesta sallia kyseinen tarkastus, tukea ei makseta kyseisen markkinointivuoden osalta.
8 artikla
Jos tukea on maksettu tai vastaanotettu väärin perustein, jäsenvaltioiden on perittävä väärin perustein maksetut määrät takaisin korotettuna tuen maksupäivästä sen takaisin saamiseen asti lasketulla käyvällä korolla. Sovellettava korkoprosentti on se, joka kansallisen lain mukaan on voimassa vastaavien takaisinperintätoimien osalta.
9 artikla
Jokaisen tuottajajäsenvaltion on ilmoitettava komissiolle viimeistään:
- 15 päivänä syyskuuta:
- pinta-alat, joille tukea on haettu, hehtaareina ja aareina ilmaistuina ja asianomaisen tuotteen mukaan eriteltyinä,
- tuotannon arvioidut kokonaismäärät tuotteen mukaan eriteltyinä,
- 15 päivänä toukokuuta:
- pinta-alat, joille tukea on tosiasiallisesti maksettu,
- määrät, jotka on korjattu niiltä pinta-aloilta, joille tukea on maksettu, korjattujen tuotteiden mukaan eriteltyinä.
10 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1989.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä heinäkuuta 1989.

Labels: 17
6